
Εκδήλωση για την ασφαλή διάθεση και αξιοποίηση δημόσιων δεδομένων στη νέα ψηφιακή εποχή
Στο επίκεντρο η διακυβέρνηση και η ανωνυμοποίηση δεδομένων, 
η υπεύθυνη χρήση τους και η προστασία της ιδιωτικότητας
Το Εθνικό Κέντρο Τεκμηρίωσης και Ηλεκτρονικού Περιεχομένου (ΕΚΤ), σε συνεργασία με την Ειδική Γραμματεία Τεχνητής Νοημοσύνης και Διακυβέρνησης Δεδομένων του Υπουργείου Ψηφιακής Διακυβέρνησης και Τεχνητής Νοημοσύνης και την Αρχή Προστασίας Δεδομένων Προσωπικού Χαρακτήρα, διοργανώνει την εκδήλωση «Διακυβέρνηση και ανωνυμοποίηση δεδομένων: Ασφαλής διάθεση και αξιοποίηση δημόσιων δεδομένων στη νέα ψηφιακή εποχή».
[bookmark: _GoBack]Η εκδήλωση θα πραγματοποιηθεί την Πέμπτη 23 Ιουλίου 2026, 11.00-12.30, στην Αίθουσα Εκδηλώσεων του Υπουργείου Ψηφιακής Διακυβέρνησης και Τεχνητής Νοημοσύνης (Φραγκούδη 11 και Αλ. Πάντου, Καλλιθέα Αττικής), με φυσική παρουσία και δυνατότητα εξ αποστάσεως παρακολούθησης.
Στο επίκεντρο βρίσκονται η διακυβέρνηση, η ανωνυμοποίηση και η αξιοποίηση των δημόσιων δεδομένων στην Ελλάδα. Στόχος είναι να αναδειχθούν οι θεσμικές, τεχνολογικές και επιχειρησιακές προϋποθέσεις για τη διαμόρφωση ενός σύγχρονου, ασφαλούς και αξιόπιστου πλαισίου διακυβέρνησης δεδομένων, το οποίο θα ενισχύει τον ψηφιακό μετασχηματισμό του δημόσιου τομέα και θα υποστηρίζει την έρευνα, την καινοτομία και την ανάπτυξη εφαρμογών Τεχνητής Νοημοσύνης.
Στην εποχή της Τεχνητής Νοημοσύνης και της οικονομίας δεδομένων, τα δημόσια δεδομένα αποτελούν στρατηγικό εθνικό πόρο. Η υπεύθυνη αξιοποίησή τους μπορεί να συμβάλει στη βελτίωση των δημόσιων υπηρεσιών, στην επιτάχυνση του ψηφιακού μετασχηματισμού, στην ενίσχυση της επιστημονικής έρευνας και στη δημιουργία νέων ευκαιριών για την οικονομία και την επιχειρηματικότητα.
Παράλληλα, η αυξανόμενη αξία των δεδομένων δημιουργεί νέες προκλήσεις για τους φορείς που τα διαχειρίζονται:
· Πώς μπορούν τα δημόσια δεδομένα να αξιοποιούνται χωρίς να τίθεται σε κίνδυνο η προστασία των προσωπικών δεδομένων;
· Ποιες τεχνικές ανωνυμοποίησης περιορίζουν αποτελεσματικά τον κίνδυνο επαναταυτοποίησης;
· Ποια πρότυπα, τεχνολογίες και μηχανισμοί ενισχύουν την εμπιστοσύνη στη διακυβέρνηση και στον διαμοιρασμό δεδομένων;
· Πώς μπορούν τα δημόσια δεδομένα να αποτελέσουν ασφαλή βάση για την ανάπτυξη εφαρμογών Τεχνητής Νοημοσύνης και καινοτόμων ψηφιακών υπηρεσιών;
Η εκδήλωση απευθύνεται κυρίως σε Υπευθύνους Προστασίας Δεδομένων (Data Protection Officers-DPOs), Υπευθύνους Διακυβέρνησης Δεδομένων (Data Governance Officers-DGOs), στελέχη κανονιστικής συμμόρφωσης (compliance) και νομικών υπηρεσιών, Διευθυντές Πληροφορικής (Chief Information Officers-CIOs), Διευθυντές Δεδομένων (Chief Data Officers-CDOs), καθώς και στελέχη πληροφορικής, ψηφιακού μετασχηματισμού, διακυβέρνησης και διαχείρισης δεδομένων. Απευθύνεται επίσης σε στελέχη της δημόσιας διοίκησης, επιχειρήσεων, ερευνητικών οργανισμών και φορέων καινοτομίας.
Στην εκδήλωση συμμετέχουν ως ομιλητές εκπρόσωποι της Πολιτείας, της Αρχής Προστασίας Δεδομένων Προσωπικού Χαρακτήρα, της ακαδημαϊκής κοινότητας, της Βουλής των Ελλήνων και της αγοράς, οι οποίοι θα παρουσιάσουν μια ολοκληρωμένη εικόνα των θεσμικών και πρακτικών εξελίξεων στον χώρο της διακυβέρνησης δεδομένων.
Στο επίκεντρο θα βρεθούν το νέο εθνικό και ευρωπαϊκό πλαίσιο διακυβέρνησης δεδομένων, οι σύγχρονες πρακτικές ανωνυμοποίησης δεδομένων, η διαχείριση του κινδύνου επαναταυτοποίησης, ο ρόλος των Υπευθύνων Προστασίας Δεδομένων και των Υπευθύνων Διακυβέρνησης Δεδομένων, καθώς και η συνεργασία δημόσιου και ιδιωτικού τομέα για την υπεύθυνη αξιοποίηση των δημόσιων δεδομένων προς όφελος της δημόσιας διοίκησης, της έρευνας, της καινοτομίας και της οικονομίας. 
Οι εργασίες θα ολοκληρωθούν με την αποτίμηση των βασικών συμπερασμάτων και την ανάδειξη των επόμενων βημάτων για την ενίσχυση του θεσμικού διαλόγου και της συνεργασίας μεταξύ της Πολιτείας, των ανεξάρτητων αρχών, της επιστημονικής κοινότητας και της αγοράς. Στόχος είναι η διαμόρφωση κοινών προτεραιοτήτων για ένα συνεκτικό, σύγχρονο και αξιόπιστο πλαίσιο διακυβέρνησης των δημόσιων δεδομένων, το οποίο θα συνδυάζει την καινοτομία με την προστασία των δικαιωμάτων, την αξιοποίηση των δεδομένων με την ασφάλεια και την τεχνολογική πρόοδο με την εμπιστοσύνη των πολιτών.
Η εκδήλωση θα πραγματοποιηθεί με φυσική παρουσία και δυνατότητα εξ αποστάσεως παρακολούθησης μέσω Zoom. Η συμμετοχή είναι δωρεάν και απαιτείται προεγγραφή μέσω της φόρμας εγγραφής, στην οποία οι ενδιαφερόμενοι δηλώνουν τον τρόπο παρακολούθησης.
Περισσότερες πληροφορίες και το αναλυτικό πρόγραμμα είναι διαθέσιμα στη σελίδα της εκδήλωσης: https://www.ekt.gr/el/events/31392.
Η δράση υλοποιείται στο πλαίσιο του Έργου «Ανάπτυξη του θεσμού, της υποδομής, των δυνατοτήτων και ικανοτήτων για τη διακυβέρνηση δεδομένων του δημοσίου, τη διάθεσή τους για επανάχρηση και την παροχή σχετικών υπηρεσιών σε δημόσιο και ιδιωτικό τομέα, στην Ελλάδα - Α Φάση». Το έργο υλοποιείται από το ΕΚΤ στο πλαίσιο του Εθνικού Σχεδίου Ανάκαμψης και Ανθεκτικότητας «Ελλάδα 2.0» με τη χρηματοδότηση της Ευρωπαϊκής Ένωσης - NextGenerationEU.

Χρήσιμοι σύνδεσμοι:
Πρόγραμμα και πληροφορίες για την εκδήλωση: https://www.ekt.gr/el/events/31392
Φόρμα εγγραφής:
https://us06web.zoom.us/webinar/register/WN_0IHHnoB2QteaXEkp3QNXig#/registration 

